Italias forsvarsminister Roberta Pinotti på en pressekonferanse der det ble klart at militæret tar over ansvaret for cannabisdyrkingen. Foto: Alessandro Bianchi / Reuters

Bakgrunnen er at Italia nylig ga grønt lys for å bruke denne typen narkotika til medisinske formål.

Regjeringen har bestemt at de militære skal stå for produksjonen av marihuana til medisinsk bruk.

De militære skal både dyrke marihuana og passe godt på avlingene. Det skal skje på et godt bevoktet militært anlegg utenfor Firenze.

Nøye kontroll med plantene

I et drivhus et stykke utenfor Venezia diskuterer italienske forskere de grønne plantene som de dyrker fram.

Marihuana-plantene er frodige og flotte, noen er små, andre er et par meter høye.

Lys, temperatur og luftfuktighet kontrolleres nøye for å få best mulig vekstvilkår.

– Målet vårt er å utvikle en type marihuana-planter som inneholder den riktige typen og mengden av virkestoffer som trengs til medisinsk bruk, sier forsker Gianpaolo Grassi. Han er Italias ledende spesialist på dette området.

Plantene som drives fram her skal om få måneder overtas av det italienske forsvaret.

Vil ha lavere priser

– Målet med dette prosjektet er å redusere kostnadene, sier den italienske helseministeren Beatrice Lorentzin.

Italia kan bli selvforsynt med marihuana og slippe dagens import fra Nederland.

Dermed kan utgiftene bli mer enn halvert, tror ministeren. Og akkurat prisen er viktig.

En måneds forbruk koster nå om lag 9000 kroner, og det er utenfor rekkevidde for de aller fleste som trenger marihuana til å dempe smerter, kvalme og andre virkninger av sykdommer og medisinsk behandling.

Når prisen blir kraftig redusert, kan trolig tusenvis av nye pasienter ta i bruk marihuana.

Det er også snakk om at medikamentet kan bli å få på blå resept, altså at pasientene slipper å betale noe som helst.

I laboratoriet utenfor Venezia testes virkestoffene i plantene. Forskerne mener at denne typen narkotika har mange fordeler framfor andre medisiner.

Artikkelen fortsetter under bildet.

Landbruksforsker Gianpaolo Grassi ser på en cannabisplante i et statlig drevet anlegg i Rovigo i Nord-Italia. Foto: Alessandro Bianchi / Reuters

– En pasient trenger bare å ta noen milligram av dette stoffet, sier forsker Gianpaolo Grassi.

På den statlig drevne gården i Rovigo forsøker forskerne å drive frem den beste marihuanaen for medisinsk bruk. Foto: Alessandro Bianchi / Reuters

Han viser til at det enkelt kan løses opp i drikke eller blandes i noe søtt.

Det er svært lite som skal til for å oppnå en positiv effekt.

Lederen for den italienske foreningen for medisinsk bruk av cannabis, er anestesilege. Han er helt enig med forskeren.

– En av mine pasienter gjennomgikk cellegiftbehandling, og han var svært plaget av kvalme, smerte og depresjon, forteller Francesco Crestani.

Etter at pasienten begynte å bruke marihuana, forsvant de fleste av plagene, sier legen.

Vil ikke ha legalisering

I Italia er det forholdsvis strenge straffer for å produsere og selge narkotiske stoffer som marihuana.

Og tradisjonelt er det mafiaen som har kontrollert denne typen ulovlig virksomhet.

Nå satser myndighetene på at de militære skal klare å holde mafiaens klamme hånd borte fra produksjonen av stoffet til medisinsk bruk.

Samtidig sier regjeringen at Italia ikke kommer til å følge utviklingen i flere amerikanske delstater.

Der har narkotika til medisinsk bruk vært det første skrittet på veien mot full legalisering av marihuana.